## Educació impartirà formació al professorat de la Comunitat sobre com intervindre en situacions de crisis davant la tragèdia de la DANA

*** S’oferiran inicialment 5.000 places, amb possibilitat d’ampliació per a poder garantir la participació de tot el professorat interessat
* Els docents comptaran amb les ferramentes necessàries per a poder actuar davant de situacions de crisis com l’ocorreguda a la Comunitat Valenciana**

La Conselleria d’Educació, Cultura, Universitats i Ocupació, a través del CEFIRE d’Educació Inclusiva, Benestar i Salut Mental, ha preparat una formació dirigida a tot el professorat de la Comunitat Valenciana després de la tragèdia de la DANA, sobre com intervindre en situacions de crisis i com ajudar a superar el trauma a les escoles.

Esta formació, que porta per títol ‘Intervenció en situacions de crisis i escoles sensibles al trauma’, està dirigida al professorat en general, de totes les etapes educatives i de diferents especialitats, per a conéixer les conseqüències psicològiques i socials de les situacions de crisis, com la patida estos dies a la Comunitat Valenciana.

Es tracta d’una acció complementària al protocol amb pautes d’acompanyament psicològic que la Conselleria d’Educació, Cultura, Universitats i Ocupació ha dirigit als centres.

Educació considera “fonamental” posar a la disposició del professorat esta formació, “que permeta identificar els problemes emocionals del trastorn d’estrés posttraumàtic i saber com intervindre des de les escoles i quan derivar”.

**5.000 places inicialment**

Per a dur-ho a terme, s’oferiran inicialment 5.000 places, amb possibilitat d’ampliació per a poder garantir la participació de tot el professorat interessat, que rebran la formació a través de la plataforma Teams. Les sessions es realitzaran en horari de 16.00 a 19.00 hores els dies 4, 6, 11 i 13 de novembre.

A través de quatre sessions de 3 hores cada una, els professors aprendran estratègies d’acompanyament individual i grupal de l’alumnat i de les famílies en situació de crisi. A més, podran aprofundir en el trastorn de l’estrés posttraumàtic, sobretot com identificar els problemes emocionals i en com intervindre des de les escoles davant de possibles traumes, trastorns, problemes de comportament o aprenentatge.

Així mateix, els docents podran comptar amb les ferramentes necessàries per a saber com actuar davant de les situacions de crisi, el paper que tenen les escoles en este període i com poden contribuir els docents i els equips d’orientació.

Les sessions impartides es quedaran gravades en la plataforma AULES perquè els docents que no s’hagen pogut connectar per veure’s afectats per la DANA tinguen a la seua disposició tant les gravacions com el material del curs.

Fecha: 03/11/2024